b'\n_START_ARTICLE_\nPaloma negra\n_START_SECTION_\nVsebina\n_START_PARAGRAPH_\nS knji\xc5\xbenega zavihka: "Pi\xc5\xa1e se leto 1950. Polkovnik David, \xc4\x8dlovek, ki je vajen vsakovrstnega nasilja, nenadoma za\xc4\x8duti te\xc5\xbeo vesti. Med podpisovanjem nalogov za eksekucijo mu zastane roka in \xc4\x8deprav ve, da s tem izpisuje lastno smrtno obsodbo, ne zmore naprej. Odposlan je na voja\xc5\xa1ko akcijo v odro\xc4\x8dno slovensko vas, a navidez enostavna naloga, ki bi mu povrnila izgubljeni ugled, se za\xc4\x8dne zapletati in nevarno plastiti. Na vasi cvetijo kontraband in avtohtone ideologije, zadnjo besedo pa ima ljubezen - tudi do nadvse priljubljenih mehi\xc5\xa1kih limonad. David samo na za\xc4\x8detku dr\xc5\xbei niti dogajanja v svojih rokah, kmalu pa mu tla pod nogami spodmaknejo \xc5\xa1e spomini na lastno otro\xc5\xa1tvo, ki razkrijejo bole\xc4\x8do skrivnost ..."\n_START_SECTION_\nZgodovinska podlaga\n_START_PARAGRAPH_\nZa\xc4\x8delo se je seveda s sporom med tovari\xc5\xa1em Titom in tovari\xc5\xa1em Stalinom leta 1948. Karkoli sovjetskega je postalo sumljivo in v kinih je zazevala luknja. Mehi\xc5\xa1ki izdelki so se zazdeli idealna re\xc5\xa1itev: dr\xc5\xbeava je bila zadosti dale\xc4\x8d, da je bila mo\xc5\xbenost njenih tankov na jugoslovanskih mejah zanemarljiva, hkrati pa so v filmih neprestano hvalili revolucijo - kako pa naj bi povpre\xc4\x8dni gledalec vedel, o kateri revoluciji te\xc4\x8de beseda?\n_START_SECTION_\nNominacije\n_START_PARAGRAPH_\nRoman je bil uvr\xc5\xa1\xc4\x8den med deset finalistov za nagrado Kresnik.'